SKRIFTLIG FORESPØRGSEL E-0242/01

af Erik Meijer (GUE/NGL) til Kommissionen

(7. februar 2001)

Om: Store omkostninger ved godkendelse af biologiske bekæmpelsesmidler

1. Er Kommissionen klar over, at anvendelsen af biologiske bekæmpelsesmidler inden for landbrug og gartneri, som hidtil kun har fundet sted i mindre målestok, hæmmes, hvis den godkendelsesprocedure, de kompetente myndigheder kræver herfor, er den samme som den, der følges for kemiske bekæmpelsesmidler med en stor markedsandel, da ophavsmændene til og producenterne af nye biologiske bekæmpelsesmidler ikke kan afholde de store omkostninger i forbindelse med denne godkendelse?

2. Er der flere medlemsstater end Nederlandene, hvor godkendelse af biologiske bekæmpelsesmidler i alvorlig grad hæmmes som følge af det i spørgsmål 1 nævnte problem?

3. Er Kommissionen enig i, at det både for at modvirke, at ikke- eller vanskeligt nedbrydelige rester af kemiske bekæmpelsesmidler forbliver i jorden, og af hensyn til fødevaresikkerheden er ønskeligt at øge markedsandelen af biologiske bekæmpelsesmidler og i hvert fald forhindre, at foranstaltninger fra myndighedernes side unødigt hindrer anvendelsen heraf?

4. Ser Kommissionen muligheder for at fremme godkendelsen af biologiske bekæmpelsesmidler i medlemsstaterne ved at give producenter og forhandlere af sådanne bekæmpelsesmidler mulighed for en fælleseuropæisk, pålidelig, almindeligt anerkendt og økonomisk overkommelig godkendelse?

Svar afgivet på Kommissionens vegne af David Byrne

(3. april 2001)

Kommissionen er bekendt med, at markedsføring af alle former for plantebeskyttelsesmidler, som fremstilles og anvendes i mindre målestok (både kemiske, biologiske og fysiske) i høj grad hæmmes af de store omkostninger, der er forbundet med kravet om den omfattende dokumentation, som skal indsendes i forbindelse med evalueringen af midlets sikkerhed i henhold til Rådets direktiv 91/414/EØF af 15. juli 1991 om markedsføring af plantebeskyttelsesmidler(1). I direktivet prioriteres midlernes sikkerhed højere end landbrugets behov, og Kommissionen er i færd med at undersøge, hvordan man kan forenkle processen for lavrisiko-stoffer uden at sætte sikkerheden på spil. Direktivet indeholder ikke krav om særskilte klassifikationer for biopesticider, midler, der bruges i økologisk landbrug og de, der bruges i integreret skadedyrsbekæmpelse. For mikroorganismer, som anvendes til plantebeskyttelse og er omfattet af direktivet, vil Kommissionen inden for de næste par måneder vedtage et særskilt sæt af krav til data, som skulle gøre det lettere at markedsføre midlerne. Biologiske bekæmpelsesagenser (i ordets bogstaveligste betydning, f.eks. invertebrater som mariehøns) er med vilje ikke omfattet af direktivet. Det skyldes ønsket om ikke at hæmme udviklingen på dette område og undgå de bivirkninger, som det ærede medlem nævner. Området reguleres derfor af medlemsstaterne.

Kommissionen er ikke bekendt med, at medlemsstaterne stiller større hindringer i vejen for godkendelse af biologiske pesticider.

Kommissionen er enig i, at det er ønskeligt, at de midler uden bivirkninger, som det ærede medlem nævner, får en større markedsandel, og at de lovgivende myndigheder ikke bør hæmme dette i unødig høj grad.

Det er allerede nu muligt at fritage visse midler for de mange datakrav, hvis dette er berettiget af videnskabelige grunde. Det er sket i forbindelse med evalueringen af mikroorganismer og feromoner, og de nye datakrav til mikroorganismer skaber mulighed for sådanne fritagelser for kravene. Det har medført relativt billige registreringsprocedurer for disse midler. De nationale myndigheder kan også godkende fritagelser for planteekstrakter, hvis de er videnskabeligt berettigede. I de fleste medlemsstater kræves der ingen registrering af hvirvelløse biologiske bekæmpelsesagenser hvilket er langt den billigste procedure. Hvis Kommissionen finder det hensigtsmæssigt og nødvendigt, kan den overveje, hvordan der kan udvikles pålidelige, almindeligt anerkendte og økonomisk overkommelige godkendelsesprocedurer for lavrisiko-stoffer.

(1) EFT L 230 af 19.8.1991.